Kaksiklinna loomeinimesed avasid ühise näituse
Eile, 7. juunil, avati Valga Kultuuri- ja Huvialakeskuses Valga ja Valka loomeinimeste ühisnäitus. Ühes näituse avamisega kuulutasid Valga vallavanem Margus Lepik ning Valka kihelkonnaduuma esimees Vents Armands Krauklis avatuks ka kaksiklinnade festivali.
Ühe linna, kuid kahe riigi peale oli näitusele kokku oma töid toonud tervelt 39 loomeinimest. Näitusel võib näha nii maale kui ka muid taieseid. Iga loomeinimene võis näitusele tuua ühe töö ning neid tänati selle eest Valga-Valka meenekruusiga.
Nii Margus Lepik kui Vents Armands Krauklis avaldasid loomeinimestele tänu selle eest, et nad meie olemist ning keskkonda kaunimaks muudavad ja olid rõõmsad selle üle, et kaksiklinn saab korraldada ühtset festivali.